Масты і мосцікі перакінуты праз старыя рэчышчы Гарыні, якія перасякаюць гарадскія кварталы. На парослым соснамі высокім беразе рачулкі Сежкі, каля старадаўняга цвінтара, падпірае неба крыжамі помнік драўлянага дойлідства XVIII стагоддзя — Георгіеўская царква. Пакроўскія вароты храма, вырабленыя два вякі таму мясцовымі ўмельцамі, узбагацілі фонд Нацыянальнага гістарычнага музея Беларусі. Змураваны на пачатку мінулага стагоддзя з чырвонай цэглы касцёл пасля вайны пераўтварылі ў гарадскі Дом культуры. Плануецца вярнуць яго мясцовай каталіцкай парафіі, а Домам культуры стане адрамантаваны кінатэатр. Цэнтральную плошчу ўпрыгожвае арыгінальны мур, дзе размешчаны краязнаўчы музей, які мяркуецца перасяліць у іншае памяшканне, а гэты будынак зойме гарадскі Савет народных дэпутатаў. Узначальвае гарадскую ўладу выпускнік сталічнага Беларускага дзяржаўнага эканамічнага ўніверсітэта (былы Інстытут народнай гаспадаркі) Вячаслаў Стаднік. Працаваў начальнікам цэха на электрамеханічным заводзе. Амаль 1200 рабочых было занята на вытворчасці. Цяпер толькі трэцяя частка засталася ў калектыве. Каб дапамагчы працаўладкавацца людзям, гарадскія ўлады падтрымліваюць развіццё прадпрымальніцтва, дапамагаюць знайсці занятак.